text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "MUPOLOFETO Danyele wa\u0304ikele\u2019ko myaka 500 ne kupita kumeso kwa Yesu kubutulwa. Inoko, Yehova wa\u0304sokwedile Danyele myanda ya kukwasha pa kuyuka kitatyi kinekine kikashingwa Yesu ma\u0304ni, nansha kutongwa bu Meshiasa, ko kunena\u2019mba Kidishitu. Ba\u0304lombwele Danyele amba: \u201cYuka nanshi, ne kusansanya, amba kushilwila ku kutamba kwa kinenwa [kya] kulubula ne ku\u0304baka Yelusalema, kutu\u0304la ne ku mwine mushingwe-ma\u0304ni, mfumu\u2019wa, kukekala mayenga asamba-abidi kabidi ne mayenga makumi asamba ne abidi.\u201d\u2014Danyele 9:25."}, {"text_idx": "#000010", "text": "Pa kuyuka kitatyi kya kwiya kwa Meshiasa, tufwaninwe dibajinji kuyuka pa\u0304shilwidile kyaba kine kitutwala kudi Meshiasa. Mungya bupolofeto, kino kyaba kishilula pa \u201ckutamba kwa kinenwa [kya] kulubula ne ku\u0304baka Yelusalema.\u201d Le i mwaka\u2019ka wa\u0304ikele\u2019ko kuno \u201ckutamba kwa kinenwa\u201d? Mungya Nehemia mulembi wa Bible, kinenwa kya ku\u0304bakulula nsakwa ya Yelusalema kya\u0304tambile \u201cmu mwaka wa makumi abidi wa Alatazelekishishi mulopwe.\u201d (Nehemia 2:1, 5-8) Balembi ba ma\u0304nga babingija amba mwaka wa 474 Yesu kaile, o mwaka umbajinji mutuntulu wa Alatazelekishishi kubikala bu mulopwe. Nanshi mwaka wa 20 wa kubikala kwandi i mwaka wa 455 Yesu kaile. Pano tubayuka mwaka wa kushilwila\u2019po kubala bupolofeto bwa Danyele butala padi Meshiasa, ke mwaka wa 455 Yesu kaile kadi."}, {"text_idx": "#000011", "text": "Danyele ulombola myaka yadi ya kupita\u2019po penepa \u201cmushingwe-ma\u0304ni, mfumu\u2019wa\u201d kafika. Bupolofeto bunena amba i \u201cmayenga asamba-abidi kabidi ne mayenga makumi asamba ne abidi\u201d\u2014pa onso i mayenga 69. Lelo kino i kyaba kya myaka inga? Mashintuludi mavule a Bible anena amba ano ke mayengapo a mafuku asamba-abidi, ino i mayenga a myaka. Ko kunena\u2019mba yenga umo i myaka isamba-ibidi. Bayuda ba pa kala ba\u0304di bebidile uno mulangilo wa mayenga a myaka, nansha kubala kwa myaka isamba-ibidi isamba-ibidi. Kimfwa, ba\u0304di balama mwaka onso wa busamba-bubidi bu mwaka wa Sabado. (Divilu 23:10, 11) Nanshi mayenga a bupolofeto 69 i myaka isamba-ibidi misunsa 69, pa yonso i myaka 483."}, {"text_idx": "#000012", "text": "Pano kyetushadila\u2019ko ke enka kupikula kete. Shi tubale tamba mu 455 Yesu kaile, myaka 483 iketufikija mu mwaka wa 29 Yesu ke mwiye. Uno o mwaka mwine wa\u0304batyijibwe Yesu, wa\u0304ikala ke Meshiasa! * (Luka 3:1, 2, 21, 22) Mwene kuno i kufikidila kutendelwa kwa bupolofeto bwa mu Bible?"}, {"text_idx": "#000013", "text": "^ mus. 2 Tamba mu 455 Yesu kaile, kutu\u0304la mu 1 Yesu kaile, i myaka 454. Tamba mu 1 Yesu kaile, kutu\u0304la mu 1 Yesu ke mwiye, i mwaka umo (mwanda i kutupu mwaka wa zelo). Penepa tamba mu 1 Yesu ke mwiye, kutu\u0304la mu 29 Yesu ke mwiye, i myaka 28. Shi tubungile pamo bino bibalwa bisatu tukatana bungi bwa myaka 483. Yesu \u2018wa\u0304tyibwa\u2019ko\u2019 mu 33 Yesu ke mwiye, mu bula bwa yenga wa mwaka wa 70. (Danyele 9:24, 26) Tala dibuku Ta Mutyima ku Bupolofeto bwa Danyele! shapita 11, ne dibuku E\u0301tude perspicace des E\u0301critures, volime 2, paje 995-997. Onso abidi alupwilwe na Batumoni ba Yehova."}]